| ***Kost: Gornja vilica*** |
| --- |
|  |
| Bočni prikaz. Maksila prikazana lijevo, zelenom bojom |
|  |
| Frontalni prikaz. Maksila vidljiva u centru, u žutom. |
|
| **Latinski** | *Maxilla* |
| **Gray's** | *subject #38 157* (`en`) |
|
| MeSH | *Maxilla*  (`en`) |
| **Dorlands/Elsevier**  | *m\_05/12517279* (`en`) |

**Gornja vilica** (lat. *maxilla*) je velika parna kost u središnjem dijelu lica. Ona učestvuje u izgradnji očne i nosne duplje, kao i podsljepoočne i krilastonepčane jame. Na njoj se opisuju tijelo i četiri nastavka (jabučni, čeoni, nepčani i zubni). Unutar kosti se nalazi šupljina koja se naziva vilični sinus.

Tijelo
------

Tijelo gornje vilice (lat. *corpus maxillae*) ima oblik trostrane piramide, pa se na njemu razlikuju: tri strane, baza i vrh.

Prednja strana tijela je usmijerena naprijed i upolje. U njenom gornjem dijelu se nalazi podorbitalni otvor kroz koji izlaze istomeni krvni sudovi i živac. Niže od otvora je smještena tzv. očnjačka jama ispod koje se nalaze ispupčenja prouzrokovana kojrenovima gornjih zuba. U blizini gornje ivice prednje strane se pripaja mišić podizač gornje usne, dok se u gornjem dijelu spoljašnje ivice pripaja maseterični mišić.

Zadnja ili podsljepoočna strana je okrenuta nazad i upolje. Na njoj je prisutno ispupčenje gornje vilice (lat. *tuber maxillae*) i udubljenje na spoljašnjoj trećini. Ova strana učestvuje u izgradnji podsljepoočne i krilastonepčane jame, dok se njena unutrašnja ivica zglobljava sa nepčanom kosti. Na donjoj ivici zadnje strane se pripaja mišić obraza.

Gornja ili orbitalna strana ima trouglast oblik. Ona učestvuje u izgradnji očne duplje, dok se njena unutrašnja ivica zglobljava sa suznom, sitastom i nepčanom kosti. Na sredini ove strane se nalazi podorbitalni žleb koji se nastavlja u istoimeni kanal i potom se otvara na prednjoj strani gornje vilice.

Unutrašnja ili nosna strana predstavlja bazu piramidalnog tijela vilice. Ona ima četvrtast oblik i gradi veliki dio spoljašnjeg zida nosne duplje. Na sredini unutrašnje strane se nalazi tzv. vilični zjap (lat. *hiatus maxillaris*) koji vodi u vilični sinus. Osim toga, na ovoj strani se nalaze i nepčani i suzni žlijeb i kosi greben nosne školjke na kome se pričvršćuje donja nosna školjka.

Nastavci
--------

Gornja vilica ima četiri nastavka: jabučni, čeoni, nepčani i zubni.

Jabučni nastavak (lat. *processus zygomaticus*) predstavlja vrh tijela vilične kosti. Ima hrapavu površinu i pruža se prema jabučnoj kosti sa kojom se zglobljava. Pored toga učestvuje u izgradnji podsljepoočne jame, a od njegove donje strane polazi greben koji razdvaja prednju i zadnju stranu tijela.

Čeoni nastavak (lat. *processus frontalis*) se pruža prema čeonoj kosti sa kojom se zglobljava. NJegova spoljašnja strana je podijeljena prednjim suznim grebenom na unutrašnji i spoljašnji dio. Na unutrašnjem dijelu je prisutna jama za smještaj suzne kesice, dok spoljašnji dio učestvuje u izgradnji spoljašnjeg nosa. Unutrašnja strana čeonog nastavka čini dio spoljašnjeg zida nosne duplje i zglobljava se sa srednjom nosnom školjkom. Osim toga, čeoni nastavak ostvaruje i vezu sa suznom i nosnom kosti.

Nepčani nastavak (lat. *processus palatinus*) ima oblik horizontalne koštane pločice i on učestvuje u izgradnji tvrdog nepca. Gornja strana nastavka je glatka i udubljena, dok je donja hrapava i duž njene zadnje strane se pružaju dva žlijeba kroz koje prolaze velika nepčana arterija i veliki nepčani živac. Unutrašnja ivica nastavka prelazi u nosni greben koji se spaja sa grebenom druge gornje vilice i pri tom obrazuje žlijeb u koji se smješta ralasta kost. Prednji kraj nosnog grebena se naziva prednja nosna bodlja. Na mestu spoja unutrašnjih ivica desne i lijeve vilice, sa donje strane se vidi tzv. središnji nepčani šav u čijem zadnjem dijelu postoji sjekutićni kanal preko koga komuniciraju usna i nosna duplja. Preko zadnje ivice se ovaj nastavak spaja sa nepčanom kosti i pri tom obrazuje poprečni nepčani šav.

Zubni nastavak (lat. *processus alveolaris*) ima polulučni oblik i sadrži alveole za korijenove gornjih zuba. On se razvija paralelno sa razvojem zuba i podleže promjenama u slučaju njihovog ispadanja. Zubne čašice prvog i drugog sekutića su spljoštene u pravcu naprijed-nazad i ljevkastog su oblika, dok su čašice bočnih zuba više četvrtastog oblika. Između pojedinačnih alveola nalaze se koštane međuzubne pregrade.

Krvni sudovi i živci
--------------------

Kroz gornju vilicu prolazi vilična arterija, koja predstavlja granu spoljašnje karotidne arterije.

Kroz nju prolazi i infraorbitalni živac (grana gornjoviličnog živca) koji inerviše obe polovine vilice i sve gornje zube.

Literatura
----------

* Dr Danica Obradović, dr LJilja Mijatov-Ukropina, dr LJubica Stojšić: "Osteologija za studente medicine", Novi Sad 2000. ISBN 86-489-0274-6

Galerija
--------

* Gornja vilicaGornja vilica
* Gornja vilicaGornja vilica
* Gornja vilicaGornja vilica
* Gornja vilicaGornja vilica

| * p
* r
* u
Popis kosti kostura čovjeka |
| --- |
| Lubanja | čeona kost • tjemena kost • sljepoočna kost • zatiljna kost • jagodična kost • gornja čeljust • donja čeljust • nosna kost • klinasta kost • rešetnica • suzna kost • nepčana kost • donja nosna školjka • raonik |
| Srednje uho | čekić • stremen • nakovanj |
| Grlo | Podjezična kost |
| Rameni pojas | ključna kost • lopatica |
| Prsna šupljina | prsna kost • rebra |
| Ruka | nadlaktična kost • lakatna kost • palčana kost |
| Šaka | **Kosti pešća**: Čunasta kost • Polumjesečasta kost • Trokutasta kost • Graškasta kost • Trapezna kost • Trapezoidna kost • Glavičasta kost • Kukasta kost
Kosti zapešća
**Članci prstiju**: proksimalni članak prsta • srednji članak prsta • distalni članak prsta |
| Zdjelična kost | bočna kost • sjedna kost • preponska kost |
| Noga | bedrena kost • iver • goljenična kost • lisna kost |
| Stopalo | **Kosti nožja**: petna kost • gležanjska kost • Čunasta kost • medijalna klinasta kost • srednja klinasta kost • lateralna klinasta kost • kockasta kost
Kosti donožja**Članci prstiju**: proksimalni članak prsta • srednji članak prsta • distalni članak prsta |

***Gornja vilica*** na Wikimedijinoj ostavi